การประปานครหลวง ปรับแผนการผลิตน้ำรับมือภาวะฝนทิ้งช่วง พร้อมแนะประชาชนติดตามคาดการณ์คุณภาพน้ำได้ทุกวันจนกว่าสถานการณ์จะคลี่คลาย
นายรักษ์ศักดิ์ สุริยหาร รองผู้ว่าการการประปานครหลวง (กปน.) กล่าวว่า เนื่องจากสถานการณ์ฝนทิ้งช่วงในหลายจังหวัดทั่วประเทศไทย ตั้งแต่ช่วงปลายเดือนมิถุนายนถึงกลางเดือนกรกฎาคมนี้และปริมาณน้ำใช้การในเขื่อนลุ่มน้ำเจ้าพระยามีปริมาณน้อย จนส่งผลต่อปริมาณน้ำที่ใช้ควบคุมค่าความเค็ม ณ สถานีสูบน้ำดิบสำแล อำเภอเมือง จังหวัดปทุมธานี ทำให้ในช่วงนี้น้ำประปาในพื้นที่ฝั่งตะวันออกของแม่น้ำเจ้าพระยามีรสชาติเปลี่ยนแปลงไปบางช่วงเวลา แต่น้ำประปายังคงสะอาดปลอดภัยตามมาตรฐานองค์การอนามัยโลก (WHO)กปน. จึงต้องปรับแผนกำลังการผลิต ให้สอดคล้องกับสถานการณ์และปริมาณการระบายน้ำของกรมชลประทาน เพื่อเลี่ยงน้ำเค็ม ซึ่งสามารถเลี่ยงได้สูงสุดประมาณ 4  ชั่วโมงเท่านั้น เพื่อลดผลกระทบกับการใช้น้ำของประชาชนในพื้นที่กรุงเทพมหานคร  นนทบุรีและสมุทรปราการ ให้น้อยที่สุด อีกทั้ง กปน. ได้ประสานความร่วมมือกับกรมชลประทาน เพื่อร่วมปฏิบัติการกระแทกน้ำ  Water Hammer of Chao Phraya River Flow Operation : กระแทกลิ่มความเค็มในแม่น้ำเจ้าพระยา) เพื่อผลักดันน้ำเค็มให้ไกลจากบริเวณสถานีสูบน้ำดิบสำแล พร้อมบูรณาการความร่วมมือกับทุกหน่วยงานที่เกี่ยวข้อง โดยขณะนี้ได้แจ้งรายงานภาพรวมการคาดการณ์คุณภาพน้ำประปาในเขตพื้นที่กรุงเทพมหานคร นนทบุรีและสมุทรปราการ ผ่านช่องทางโซเชียลของ กปน. (Facebook / Line / Twitter / Instagram @MWAthailand) ทุกวัน จนกว่าสถานการณ์คุณภาพน้ำจะคลี่คลาย เพื่อให้ประชาชนสามารถสำรองน้ำในช่วงปกติ (ค่าคลอไรด์ไม่เกิน 250 มก./ล.) ไว้สำหรับการบริโภคและขอให้กลุ่มเสี่ยง ได้แก่ ผู้ที่เป็นโรคไต โรคหัวใจ โรคความดันสูง โรคเบาหวาน ผู้สูงอายุ เด็กเล็กและสัตว์เลี้ยงขนาดเล็ก ควรหลีกเลี่ยงการบริโภคบางช่วงเวลา หรือสามารถนำภาชนะมารับน้ำประปาดื่มได้ฟรี ที่สำนักงานประสาขาใกล้บ้าน และประชาชนยังสามารถดูคุณภาพน้ำประปาแบบ real-time ได้ทาง แอปพลิเคชัน MWA onMobile และเว็บไซต์ https://twqonline.mwa.co.th/ ได้ตลอด 24 ชั่วโมง ทั้งนี้ขอความร่วมมือประชาชนใช้น้ำอย่างประหยัดและตรวจสอบระบบประปาภายในบ้านตนเองและซ่อมแซมทันทีที่พบการแตกรั่ว หากพบเห็นท่อประปาแตกในพื้นที่สาธารณะ สามารถแจ้งได้ที่ แอปพลิเคชัน MWA onMobile, MWA call center 1125 หรือ Line: @MWAthailand ตลอด 24 ชั่วโมง เพื่อลดการสูญเสียน้ำประปาและสงวนน้ำต้นทุนไว้ให้ทุกภาคส่วนใช้อย่างเพียงพอ ทั้งในปีนี้และปีต่อๆ ไป